kaerle etc. doen te wetene allen tegewoirdigen ende toecomende
dat wy ontfangen hebben die oitmoedige supplicatie van willem
claes dienere onser stede van loevenen inhoudende hoe dat hy suppliant
des sondaghs nae sinxenen lestleden heeft sitten drincken buyten
onser stede van loevenen opten steewech aldairmen ryt nae mechelen
met twee van zynen mede gesellen oick dieners der selver stede
te wetene henry de meestere ende janne peysmans met twee
andere syne mannen vleeshouwers der voirs. stadt te wetene jaspar
van bossern ende janne de mol ende van daer comende ter stadt
wert inne zyn geleden voir thuys van eenen geheeten pauwels
beermans de welcke de voirs. suppliant met zynen medegesellen
geroepen heeft om eens met hem te drinckene ende zyn die twee
medegesellen vanden voirs. suppliant nyet ende bleef voir int voirs. huys
staende aldair zy vonden sittende eenen geheeten jacop vanderhacht
tymmerman met eender vrouwen persoen ende tgheselscap dat
binnen det koekenen was ziende dat die voirs. suppliant daer voere thuys
was ende nyet inne en quam hebben hem geroepen dat hy met
hemluden zoude comen drincken die welcke hem excuserende seyde
ick en mach certain nyet drincken nyet te myn quam totter doere
vander koekenen zonder voirdere inne te gaene oft oyck dronck byers te
drinckenen ende de voirs. suppliant ziende dat de voirs. jacop vande$
hacht die gehouwet was hadde by hem sittende een andere vrouwe
persoen dan zyn huysvrouwe dair hy twee kinderen of hadde sittende
in overspele zeyde tot zynen medegesellen janne peysmans geva$
wair omme en doet ghy nyet dat myn heere die meyere u bevol$
heeft ende maent den voirs. jacoppe vander hacht inne zeggende
voirts totten voirs. jacop ick kalengiere u dat ghy hier sidt met
uwer vrouwen dwelck de voirs. weerdt die hem inne geroepen
hadde te drinckene hoirde es opgeschooten treckende een lanck mes
uuyte seggende totten suppliant ghy verradere compt ghy hier om myn
gasten ende vrienden te verradene ende te calengieren makende
maniere om den voirs. suppliant te evelen van zynen lyve in sulck$
vuegen dat die ghene die inder koekenen waren hem hadden
gevoech te houdene dwelck ziende de voirs. jacop vander hacht
die aen deynde vander taeffelen sadt es uuyter coeckenen geschoeten
hebbende in deen handt een lange duytssche dagghe al bloet ende
in dandere eenen vier pickelstoel volgende den suppliant inden ganck
vanden voirs. huyse dair hy suppliant uuyt gegaen was om alle deba$
ende kyvagie te schouwene zeggende tot hem suppliant het ghy verradere
hier moet ghy sterven zonder meer woerden dwelck hoirende die
voirs. suppliant ende hem vindende inde voirs. ganck dair hy nyet w$
gevlieden en conste ende beduchtende van achtere geraect te worddene
heeft hem omme gekeert seggende moet zyn soe moet in goidsname
zyn ende met dien heeft de voirs. suppliant zyn mes uuyt getrock$
ende de voirs. jacop vander hacht tot hemwerts comende heeft naede$
suppliant geslagen tot twee oft drye reysen toe mair want d$
voirs. suppliant hem altyt boot het scerp van zynen messe en heeft
die voirs. vander hacht den suppliant nyet geraect dan op zynen
arm in zynen rock zonder quetssen mair sloch tegen den wan$
dat zyn mes bleef crom staende ende ziende dat hy gemist
hadde heeft metten voirs. stoele naden suppliant geworpen die
welck ziende den voirs. worp commende heeft dyen ontdoecken
alsoe dat den voirs. stoel alleenen streeck aen zyn schouwere
naeden welcken die voirs. vanderhaecht meenende herslaen heeft
op gehaven zynen arm dwelck ziende die voirs. suppliant ende merckende
dat hy nyet ontlast en conste gewordden noch ontvlieden en
mochte ende anders nyet ziende hy en moeste aldair op te plaetsse
doot blyven oft hem verweeren is onder den voirs. op gehavenen slach
den voirs. vander hacht inne gevaren hem gevende eenen steck onder
zynen arm sonder hem anderssins oft meer geslagen oft geraect
te hebbene hoe wel nochtans die voirs. vander hacht ter stont
die voirs. quetsuere ontfangen hebbende heeft laten vallen zyn
mes ende es met goeder staden geleert opdoende die doere vander
koekenen ende is dair inne gegaen die selve doere met hem
toe stootende ende dair zynde byden voirs. geselschape seyde in
effecte ick ben doersteken oft zeere gequetst ende corts dairnae
ter eerden gesoncken ende aflivich gewordden ende mits dien dat
tvoirs. stuck is gebuert ende oirspronck genomen heeft uuyt
saken van officien ende die voirs. suppliant es dienere ende officier onsen
voirs. stede van loevenen als voere zoo heeft hy het mes vanden voirs.
jacoppen opgenomen ende selve gedragen den steenwachtere van onsen
voirs. van loevenen seggende totten selven steenwachtere verclaert
dat mes van sheeren wegen gelyck aldair in gelycken saken
geconstumeert es ende oic waerachtich dat des es omtrent zess
sessentwintich jairen geleden de voirs. suppliant van wylen hooger
memorien onsen heere den keyser heeft verworven remis ende quytsceldinghe
van zekeren anderen ongevalle by hem ende eenen geheeten gielis uuyter
lyeminghen onnoeselick gecommitteert inden persoen van wylen meesteren
janne van post dair af die voirs. suppliant overlange partyen heeft
voldaen ende syn brieven van remissien geleveert dwelck hy hier
alleenen te kennen gheeft ten eynde dat naemaels hy nyet en
wordde gecorrigeert vander waerheyt verswegen te hebbene ende
hoewel tvoirs. feyt stuck ende dootslach es gebuert in nootwere
ende uuyt saken van officien ende den suppliant uuyt gronden zyns
herten leet is niettemin beduchtende rigeur van justicien heeft
hy hem geabsenteert ende en zoude alhier bynnen desen onsen
landen nyet dorren bliven noch frequenteren mair zoude nu in zyn
oude daghen moeten gaen doelen in andere vreempde landen tot
zynder grooter onghenoechten ende verdriete ten ware dat hem hier op
van ons wordde versien van gracien ende remissien zeere oitmoedelicken
dairomme biddende soe eest dat wy die saken voirscreven
overgemerct ende daerop gehadt dadvuys van onse lieve ende zeere
beminde die meyere ende scepenen onsen stede van loevenen
die welcke hem op tselve stuck hebben doen informeren den
voirs. willem claes suppliant genegen wesende tzynder voirs. bede
ende supplicatie willende hem in dit stuck gracie ende genade
vorderen voer rigeur van justicien hebben inden gevalle als boven
vergeven quytgescolden ende geremitteert vergeven scelden quyt
ende remitteren uuyt onse zunderlinghe gracie midts desen onsen
brieve tfait ende dootslach boven verclaert mitsgaders alle peynen
ende bruecken corporelle ende criminelle dair inne hy ter causen
van dien met datter aencleeft iegens ons ende justicie misdaen
mach hebben ende hebben hem als van desen wedergestelt
ende gerestitueert stellen weder ende restitueren tot zynder goeder
fame ende name in onsen voirgenoempder stede van loevenen ende allen
anderen onsen landen ende heerlicheden ende tot zyne onverbuerde
goeden indien hyre eenighe heeft gelyck ende in alder manieren
als hy was voer die toecompste vanden dootslach voirsc.
imponerende hier op een eeuwich zwyghen ende silentie onsen procureur
general ende allen anderen onsen richteren justicieren ende officieren
wyen zy zyn satisfactie ende beteringhe eerst ende alvoren
gedaen der geinteresseerder partyen indien die noch nyet
gedaen en zy ende eenige daer toe dient civilick alleenlick
ende behouden dat hyt iegens ons beteren zal civilyck nae
die gelegentheyt vander saken ende faculteyt van zynen goeden
ende oick mede betalen ende refonderen die wettelicke costen
van justicien dair op gedaen ende naegevolght ter taxatien
van onsen lieven ende getrouwen die cancellier ende luyden van
onsen rade in brabant die wy daer toe committeren ontbieden
dairomme ende bevelen den selven van onsen raide in brabant
dat voir hemlieden geroepen die ghene diere behoiren geroepen te
zyne zy procederen wel ende duechdelick ter taxatie verificatie ende
interinemente van desen iegewoirdighen ende dat gedaen zynde
ende de voirs. civile boete getanxeert ende betaelt inden handen
vanden ghenen van onsen ontfangers dient behoeren zal de welcke
gehouden werdt dair af rekeninge bewys ende reliqua te doene
tonsen proffyte zy onsen drossaert van brabant ende allen anderen
onsen justicieren ende officieren dien dit aengaen mach ende
*sy byden ontfanger vanden
exploiten van desen
amenden $$$
elcken van hemlieden doen laten ende gedoogen den voirn. willem
claes van deser onser iegewoirdiger gracie remissie ende pardoenen
ende van allen den inhouden van desen gelick ende inder manieren
alst voirs. is rustelick vredelick ende eewelick genyeten ende
gebruycken sonder hem ter causen van dien te doene oft te laten
geschiene nu noch in toecommenden tyde in live noch in goede eenich
hinder letsel oft moeyenisse ter contrarien maer indien zyn lyf
oft zyn goet hier omme gevanghen oft gearresteert waren dat zy
die stellen oft doen stellen ter stont ende sonder vertreck tot geheelder
delivrancie ende slakinghe want ons alsoe belieft ende ten eynde
dat dit goet vast ende gestadich blyve tot eeuwighen dagen
hebben wy onsen zegel hier aen doen hanghen behalven in anderen
saken ons rechts ende een iegelycken tzyne in allen gegeven
in onse stede van bruessele inde maent van julio int jaer
ons heeren duysent vyfhondert ende eenentwintich ende van
onsen rycken te wetene vanden roomschen ende hongrien tweeste
ende van spaengnen etc. tsestet aldus stont gescreven onder
opte plycke byden keyser ende geteekent rysele ende noch
visa $
gecollationeert ende bevonden
concorderende metten originale
by mij